**Eturauhasen hyvänlaatuinen liikakasvu** eli **prostatahyperplasia** (lat. *hyperplasia prostatae*) on eturauhasvaiva, joka voidaan todeta 80 prosentilta yli 60-vuotiaista miehistä. Heistä vain alle puolella on oireita.

Jos eturauhanen kasvaa liikaa, se painaa virtsarakon pohjaa ja ahtauttaa virtsaputkea. Käytännössä tämä voi ilmetä muun muassa lisääntyneenä virtsaamistarpeena ja ongelmina virtsan pidätyskyvyssä. Virtsantulo saattaa kestää, ja pahimmillaan kehittyy virtsaamisen estävä virtsaumpi. Eturauhasen syöpä voi aiheuttaa samanlaisia oireita, joten lääkärin on syytä tutkia tämäkin vaihtoehto, jos oireet kehittyvät tavallista nopeammin tai poikkeuksellisen nuorella iällä.

Eturauhasen liikakasvu liittyy ikääntymiseen, eikä sen kehittymistä voi estää. Riskitekijät ovat korkea ikä ja normaali miessukupuolihormonien tuotanto. Runsas alkoholinkäyttö ja kylmettyminen voivat pahentaa oireita.

Hoito
-----

Eturauhasen liikakasvua voidaan hoitaa lääkkein tai leikkauksella, joko höyläys- tai laserleikkauksella.

### Lääkehoito

Lääkkeinä saatetaan käyttää suun kautta annettuja finasteridiä tai dutasteridiä, jotka hillitsevät eturauhasen kasvua tai jopa pienentävät sitä salpaamalla 5α-reduktaasi-entsyymin eri muotoja. Entsyymi tuottaa testosteronista voimakkaampaa mieshormonina toimivaa dihydrotestosteronia (DHT), joka saa aikaan eturauhasen kasvun. Finasteridiä käytetään yleensä 5 mg per päivä ja se salpaa kilpailevasti entsyymin tyyppiä 2 (SRD5A2). Dutasteridiä käytetään yleensä 0.5 mg per päivä ja se salpaa kilpailevasti tyyppejä 1 ja 2 (SRD5A1-2). Lääkkeillä ei ole suuria eroja keskenään mitä tulee niiden haittoihin ja hyötyihin. Dutasteridi vähentää kuitenkin DHT-pitoisuutta kehossa tehokkaammin. Noin 20 % käyttäjistä saa jonkinlaisia sivuvaikutuksia. Impotenssi on yleisimpiä ja sitä esiintyy noin 7–8 %:lla käyttäjistä, vähentyneitä seksuaalisia haluja 5–6 %:lla, siemensyöksyn ongelmia 1 %:lla ja gynekomastiaa (rintojen kehittymistä) 1 %:lla.

Myös suun kautta annettuja alfasalpaajia, kuten alfutsosiinia ja tamsulosiinia käytetään. Ne rentouttavat eturauhasen ja virtsarakon lihaksia helpottaen siten suurentuneen eturauhasen häiritsemää virtsaamista. Samalla ne myös laskevat verenpainetta, joten niitä voidaan käyttää korkean verenpaineen ja suurentuneet eturauhasen yhtäaikaiseen hoitoon. Ne estävät lähinnä alfa 1 reseptorin antagonisteja. Alfutsosiinia käytetään tavallisesti 10 mg per päivä ja tamsulosiinia 0.4 mg. Sivuvaikutuksista yleisimpiä (esiintyy alle 17 % käyttäjistä) ovat sekavuus, siemensyöksyn ongelmat ja väsymys.

Saatetaan käyttää myös suun kautta annettuja fosfodiesteraasi-5 salpaajia (PDE5-estäjiä) kuten tadalafiiliä. Ne ovat tunnetusti erektiolääkkeitä, mutta ne myös rentouttavat virtsateiden alaosan lihaksia. Tämä helpottaa virtsaamista eturauhasen liikakasvusta kärsivillä.

### Elämäntapamuutokset

Erityisesti jos oireet eivät ole merkittäviä, saattaa lääkäri suositella vähentämään juodun nesteen, alkoholin, kofeiinin, antihistamiinien, diureettien (nesteenpoistajien) ja masennuslääkkeiden käyttöä. Saatetaan myös suositella virtsan pidätysharjoittelua virtsarakon totuttelemiseksi, lantionpohjan lihasten harjoittelua ja mahdollisesti esiintyvän ummetuksen hoitoa.

Liikakasvun aiheuttaja
----------------------

Liikakasvun aiheuttajaa ei tunneta. Testosteronin määrä vähenee miehen vanhentuessa. Vastaavasti naishormonien (estrogeenien) määrä suhteessa testosteroniin kasvaa. Estrogeenien on ehdotettu aiheuttavan eturauhasen kasvua. Toinen teoria on se, että dihydrotestosteroni-mieshormonin (DHT) tuotto ei vähene eturauhasessa miehen vanhetessa, ja että DHT olisi eturauhasen liikakasvun pääaiheuttaja. Miehet, ketkä eivät tuota DHT:tä, eivät kärsi ylirauhasen liikakasvusta.

Lähteet
-------

1. 1 2 3  Saarelma, Osmo: Eturauhasen liikakasvu (prostatahyperplasia), eturauhasvaiva *Terveyskirjasto*.  19.2.2017. Kustannus Oy Duodecim.  Arkistoitu 10.9.2017.
2. 1 2  Ora, Janne: Eturauhasen vaivoista lääkäriin Hyvä Terveys.  Arkistoitu 23.6.2012. Viitattu 2.4.2011.
3. 1 2 3 4 5  Prostate Enlargement (Benign Prostatic Hyperplasia) National Institute of Diabetes and Digestive and Kidney Diseases.  Arkistoitu 11.3.2018. Viitattu 16.4.2018. (englanniksi)
4. 1 2  J. Curtis Nickel: Comparison of Clinical Trials With Finasteride and Dutasteride.  *Reviews in Urology*, 2004, nro Suppl 9, s. S31–S39. PubMed:16985923. ISSN 1523-6161. Artikkelin verkkoversio.
5. 1 2  Herbert Lepor: Alpha Blockers for the Treatment of Benign Prostatic Hyperplasia.  *Reviews in Urology*, 2007, 9. vsk, nro 4, s. 181–190. PubMed:18231614. ISSN 1523-6161. Artikkelin verkkoversio.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eturauhasen liikakasvu**.
* Käypä hoito -suosituksen potilasversio